## La Generalitat amplia el pont de l’antiga N-III sobre el riu Magre a Utiel en el marc dels treballs de reconstrucció després de les riuades

*** El conseller Vicente Martínez Mus ha visitat Utiel juntament amb l’alcalde, Ricardo Gabaldón, amb motiu de l’inici d’una nova fase de les obres
* La Generalitat assumix l’execució d’estos treballs de reconstrucció amb una inversió de 3,5 milions dins del pla ‘Recuperem València’**

La Generalitat ha iniciat les obres de la segona fase de reconstrucció del pont de l’antiga N-III sobre el riu Magre en el municipi d’Utiel, una infraestructura clau per a restablir la connectivitat viària després dels greus danys ocasionats per les inundacions del mes d’octubre passat. El conseller de Medi Ambient, Infraestructures i Territori, Vicente Martínez Mus, ha destacat que els treballs permetran l’ampliació de l’actual pont, que duplicarà l’extensió actual.

El titular d’Infraestructures ha visitat la zona este dilluns, acompanyat per l’alcalde de la localitat, Ricardo Gabaldón, a on ha recordat que l’extraordinari augment del cabal del riu Magre, juntament amb l’elevada velocitat del corrent derivat del pendent del terreny, va provocar importants danys tant dins del nucli urbà com en l’entorn.

A causa de les riuades, el pont de l’N-III, que té tres arcs, va quedar obstruït pels materials i la vegetació arrossegats per l’aigua. Esta obstrucció va derivar en el desbordament del riu, la inundació dels camps pròxims i, finalment, el col·lapse d’un tram d’aproximadament un quilòmetre de la carretera. Per això, les diverses administracions han pactat ampliar tant el llit com les infraestructures que el componen.

Martínez Mus ha explicat que la Generalitat “va assumir l’execució d’unes obres que inclouen la demolició del pont danyat, que ja ha començat, i la construcció d’una nova estructura que garantisca més capacitat hidràulica i resistència”.

El projecte, amb una inversió global de la Generalitat de 3,5 milions d’euros, ha sigut coordinat amb l’Ajuntament d’Utiel i amb la Confederació Hidrogràfica del Xúquer (CHX) per a assegurar que siga compatible amb les actuacions previstes en el llit del riu. Per a l’alcalde de la localitat, estos treballs “dotaran de tranquil·litat els utielans i prepararan millor el municipi davant possibles avingudes”.

**Actuacions previstes**

El nou pont tindrà una longitud de 37,6 metres, distribuïda en dos obertures amb un pilar central, i estarà consolidat mitjançant puntals, amb la finalitat de garantir l’estabilitat enfront de possibles crescudes futures. A més, es condicionarà el llit en la zona afectada i s’adaptarà el traçat de la carretera a la nova rasant.

Les actuacions inclouen també la neteja i reparació de les obres de drenatge transversal, l’execució de nova senyalització vertical i horitzontal, la instal·lació d’elements de contenció i l’adequada gestió de residus generats durant els treballs.

Així mateix, es duran a terme reparacions en el tram de l’N-III comprés entre els punts quilomètrics 262+400 i 263+100, a on es reforçarà el ferm, es reconstruiran represes i vorals i es reposaran els elements de contenció i senyalització danyats per la riuada.

“Amb esta actuació no només reconstruïm infraestructures, sinó que reforcem la seguretat viària i retornem als veïns d’Utiel una via essencial per al seu dia a dia”, ha afirmat Martínez Mus.

Esta intervenció forma part del pla ‘Recuperem València’, que preveu la rehabilitació d’infraestructures locals en més d’una vintena de municipis afectats per les pluges torrencials per valor de 50 milions d’euros. Els treballs s’estan executant una vegada que els ajuntaments han cedit les seues competències a la Generalitat, la qual cosa ha permés accelerar els tràmits i començar les obres en un termini més reduït.

Fecha: 04/08/2025